Ehdotus NEUVOSTON PÄÄTÖS Euroopan unionin ja sen jäsenvaltioiden sekä Islannin välisen sopimuksen allekirjoittamisesta Euroopan unionin puolesta Islannin osallistumisesta Euroopan unionin, sen jäsenvaltioiden ja Islannin velvoitteiden yhteiseen täyttämiseen ilmastonmuutosta koskevan Yhdistyneiden kansakuntien puitesopimuksen Kioton pöytäkirjan toisen velvoitekauden aikana /* COM/2014/0291 final - 2014/0152 (NLE) */





PERUSTELUT 1. EHDOTUKSEN TAUSTA Nämä ehdotukset koskevat Euroopan unionin toiminnasta tehdyn sopimuksen 218 artiklan 5 ja 6 kohdan mukaisesti hyväksyttäviä neuvoston päätöksiä siitä, että allekirjoitetaan ja tehdään unionin, jäsenvaltioiden ja Islannin välinen sopimus Islannin osallistumisesta unionin, sen jäsenvaltioiden ja Islannin velvoitteiden yhteiseen täyttämiseen ilmastonmuutosta koskevan Yhdistyneiden kansakuntien puitesopimuksen Kioton pöytäkirjan mukaisella toisella velvoitekaudella. Ilmastonmuutosta koskevan Yhdistyneiden kansakuntien puitesopimuksen Kioton pöytäkirjan 192 osapuolta hyväksyivät Dohassa joulukuussa 2012 pidetyssä ilmastonmuutoskonferenssissa muutoksen Kioton pöytäkirjaan (Dohan muutoksen)[1]. Dohan muutoksella vahvistetaan Kioton pöytäkirjan mukainen toinen velvoitekausi, joka alkaa 1. tammikuuta 2013 ja päättyy 31. joulukuuta 2020, ja asetetaan Kioton pöytäkirjan liitteessä B mainituille osapuolille oikeudellisesti sitovia päästövähennysvelvoitteita. Osapuolten joukossa ovat unioni, jäsenvaltiot ja Islanti. Kioton pöytäkirjan 4 artiklan mukaan osapuolet voivat täyttää velvoitteensa yhteisesti. Unioni ja ne 15 osapuolta, jotka olivat EU:n jäsenvaltioita Kioton pöytäkirjan allekirjoittamishetkellä vuonna 1997, päättivät täyttää velvoitteensa yhteisesti ensimmäisellä velvoitekaudella (2008–2012) ja sopivat ja vahvistivat ratifioidessaan pöytäkirjan vuonna 2002 ehdot, jotka koskevat velvoitteiden täyttämistä yhteisesti ensimmäisellä velvoitekaudella.[2]. Dohan muutoksessa[3] ja sen hyväksymisen yhteydessä annetussa Euroopan unionin, sen jäsenvaltioiden ja Islannin lausumassa[4] todetaan, että nämä osapuolet aikovat saavuttaa vähennystavoitteensa yhteisesti myös toisella velvoitekaudella. Komissio ehdotti marraskuussa 2013 neuvoston päätöstä Dohassa hyväksytyn muutoksen tekemisestä ilmastonmuutosta koskevan Yhdistyneiden kansakuntien puitesopimuksen Kioton pöytäkirjaan ja siihen perustuvien velvoitteiden täyttämisestä yhteisesti[5]. Ehdotusta käsitellään parhaillaan. Euroopan unionin, jäsenvaltioiden ja Islannin aikomus täyttää velvoitteet yhteisesti Kioton pöytäkirjan toisella velvoitekaudella on peräisin vuodelta 2009. Kesäkuun 3. päivänä 2009 päivätyssä, Euroopan unionin neuvoston puheenjohtajavaltiolle osoitetussa kirjeessään Islanti ehdotti virallisia neuvotteluja siitä, että ilmoitettaisiin niiden velvoitteiden yhteisestä täyttämisestä Euroopan unionin ja sen jäsenvaltioiden kanssa Kioton pöytäkirjan mukaisella toisella velvoitekaudella. Joulukuun 15. päivänä 2009 pitämässään kokouksessa neuvosto ilmoitti olevansa tyytyväinen tähän pyyntöön ja pyysi komissiota esittämään tarvittavien neuvotteluiden aloittamiseksi Islannin kanssa suosituksen, joka vastaa EU:n ilmasto- ja energiapaketissa esitettyjä periaatteita ja perusteita.[6] Komissio esitti kesäkuussa 2013 neuvostolle suosituksensa neuvoston päätökseksi luvan antamisesta aloittaa neuvottelut Islannin kanssa. Joulukuussa 2013 neuvosto antoi komissiolle valtuudet aloittaa unionin puolesta neuvottelut Islannin kanssa sopimuksesta, jossa vahvistetaan velvoitteiden yhteistä täyttämistä koskevat ehdot Islannin osallistumiselle unionin, sen jäsenvaltioiden ja Islannin velvoitteiden yhteiseen täyttämiseen. Lisäksi jäsenvaltioiden edustajat neuvostossa antoivat komissiolle valtuudet neuvotella jäsenvaltioiden puolesta tästä sopimuksesta jäsenvaltioiden toimivaltaan kuuluvien asioiden osalta. Nämä neuvottelut on käyty neuvotteluohjeiden mukaisesti Euroopan unionin toiminnasta tehdyn sopimuksen 218 artiklan perusteella ja niiden tuloksena on tähän ehdotettuun päätökseen liitetty sopimus. 2. Islannin kanssa tehty sopimus Tähän päätökseen liitetyssä Islannin kanssa tehtävässä sopimuksessa vahvistetaan ehdot, jotka määrittävät Islannin osallistumista unionin, sen jäsenvaltioiden ja Islannin velvoitteiden yhteiseen täyttämiseen. Siinä ei vahvisteta velvoitteita unionille eikä sen jäsenvaltioille. Islannin osallistuminen velvoitteiden yhteiseen täyttämiseen Islanti osallistuu velvoitteiden yhteiseen täyttämiseen samalla perusteella kuin jäsenvaltiot. Islannin päästöjen taso vastaa sen sallittua päästömäärää. Mukana ovat Islannin päästöt niiden alojen ja kaasujen osalta, jotka kuuluvat Kioton pöytäkirjan soveltamisalaan toisella velvoitekaudella mutta jotka eivät kuulu EU:n kasvihuonekaasujen päästöoikeuksien kaupan järjestelmään (direktiivi 2003/87/EY[7]). [insert text on Iceland's assigned amount, once determined] Islannin kanssa tehtävän sopimuksen liite II sisältää velvoitteiden yhteistä täyttämistä koskevat ehdot, jotka ovat samat kuin ne, jotka on liitetty neuvoston päätökseen ilmastonmuutosta koskevan Yhdistyneiden kansakuntien puitesopimuksen Kioton pöytäkirjan Dohan muutoksen tekemisestä sekä velvoitteiden yhteisestä täyttämisestä. Asiaa koskevan EU:n lainsäädännön soveltaminen Islannissa Kioton pöytäkirjan osapuolina unioniin ja sen jäsenvaltioihin sovelletaan useita Kioton pöytäkirjaan perustuvia seuranta-, raportointi- ja todentamisvelvoitteita. Niiden osapuolten, jotka ovat sopineet täyttävänsä velvoitteensa yhteisesti, on toimitettava joitakin näistä tiedoista yhteisesti. Tämän vuoksi komissio pyytää Islannilta tietoja, jotka mahdollistavat sen, että unioni täyttää raportointivelvoitteensa. Lisäksi Islannin on osallistuttava unionin ja sen jäsenvaltioiden rekisterijärjestelmiin, jotka ovat tarpeen Kioton pöytäkirjaan perustuvien velvoitteiden täyttämiseksi. Tämä edellyttää sitä, että Islanti soveltaa unionin lainsäädäntöä, jota ei sovelleta kolmansissa maissa (mukaan lukien Euroopan talousalueen (ETA) osapuolet). Tämä koskee erityisesti lainsäädäntöä päästöjen seurannasta, raportoinnista ja todentamisesta sekä rekisterin toiminnasta ja tapahtumia koskevasta kirjanpidosta sikäli kun kyse on unionin, sen jäsenvaltioiden ja Islannin velvoitteiden täyttämisestä Kioton pöytäkirjan toisella velvoitekaudella velvoitteiden yhteistä täyttämistä koskevien ehtojen sekä kansainvälisesti sovittujen sääntöjen mukaisesti. Sopimuksen liite I sisältää luettelon unionin lainsäädännöstä, jonka tulisi olla Islantia sitovaa. Siinä esitetään myös luettelon muuttamiseen käytettävä menettely sen varmistamiseksi, että Islanti noudattaa osallistumisessaan velvoitteiden yhteiseen täyttämiseen samoja sääntöjä kuin jäsenvaltiot ja sillä on samat vastuut kuin jäsenvaltioilla kansainvälisesti sovittujen vaatimusten mukaisesti. Velvoitteiden yhteistä täyttämistä käsittelevä komitea Islannin kanssa tehtävässä sopimuksessa säädetään velvoitteiden yhteistä täyttämistä käsittelevästä komiteasta, joka varmistaa sopimuksen tehokkaan täytäntöönpanon ja toiminnan. Tämä komitea koostuu unionin, jäsenvaltioiden ja Islannin edustajista ja tekee päätöksensä yksimielisesti. Se voi tehdä päätöksiä asiaa koskevan unionin lainsäädännön soveltamisesta Islantiin, ja se vaihtaa näkemyksiä ja tietoja velvoitteiden yhteistä täyttämistä koskevien ehtojen täytäntöönpanosta. Sen kokoukset järjestetään mahdollisuuksien mukaan asetuksen 525/2013[8] 26 artiklan mukaisesti perustetun ilmastonmuutoskomitean kokousten yhteydessä. Islannin kanssa tehtävän sopimuksen kesto ja päättyminen Sopimus Islannin kanssa tehdään määräajaksi siihen saakka, kun kaikki toisen velvoitekauden täytäntöönpanoon liittyvät seikat on saatu päätökseen. Tämä vastaa Kioton pöytäkirjan 4 artiklaa, jonka mukaan velvoitteiden yhteistä täyttämistä koskevan osapuolten sopimuksen on oltava voimassa kyseisen velvoitekauden ajan. Mikäli Islanti rikkoo sopimusta tai Islanti vastustaa muutoksia luetteloon säädöksistä, joita sopimuksen mukaan sovelletaan Islannissa, Islanti on yksinään vastuussa kaikista sen Kioton pöytäkirjan kattamista kasvihuonekaasupäästöistään, myös niistä, jotka kuuluvat EU:n päästökauppajärjestelmän soveltamisalaan. Tällä ehdotuksella ei ole vaikutuksia unionin talousarvioon. 2014/0152 (NLE) Ehdotus NEUVOSTON PÄÄTÖS Euroopan unionin ja sen jäsenvaltioiden sekä Islannin välisen sopimuksen allekirjoittamisesta Euroopan unionin puolesta Islannin osallistumisesta Euroopan unionin, sen jäsenvaltioiden ja Islannin velvoitteiden yhteiseen täyttämiseen ilmastonmuutosta koskevan Yhdistyneiden kansakuntien puitesopimuksen Kioton pöytäkirjan toisen velvoitekauden aikana EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä 218 artiklan 5 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Komissio on neuvotellut unionin puolesta Euroopan unionin ja sen jäsenvaltioiden sekä Islannin välisen sopimuksen Islannin osallistumisesta Euroopan unionin, sen jäsenvaltioiden ja Islannin velvoitteiden yhteiseen täyttämiseen ilmastonmuutosta koskevan Yhdistyneiden kansakuntien puitesopimuksen Kioton pöytäkirjan toisen velvoitekauden aikana (jäljempänä 'sopimus'). (2) Ilmastonmuutosta koskevan Yhdistyneiden kansakuntien puitesopimuksen Kioton pöytäkirja, jäljempänä 'pöytäkirja', tuli voimaan 16 päivänä helmikuuta 2005, ja se sisältää sitovat päästöjen vähennyssitoumukset ensimmäiselle velvoitekaudelle (2008–2012) liitteessä B lueteltuja osapuolia varten. Unioni ja sen jäsenvaltiot ratifioivat pöytäkirjan 31 päivänä toukokuuta 2002 ja sopivat täyttävänsä siihen perustuvat velvoitteet yhteisesti ensimmäisellä velvoitekaudella[9]. Islanti ratifioi pöytäkirjan 23 päivänä toukokuuta 2002. (3) Dohan ilmastokokouksessa joulukuussa 2012 kaikki pöytäkirjan osapuolet sopivat Dohan muutoksesta, jolla vahvistetaan pöytäkirjan toinen velvoitekausi (1 päivästä tammikuuta 2013 31 päivään joulukuuta 2020). Dohan muutoksella muutetaan Kioton pöytäkirjan liitettä B siten, että kyseisessä liitteessä luetelluille osapuolille asetetaan uusia oikeudellisesti sitovia päästöjen hillitsemisvelvoitteita toista velvoitekautta varten, sekä siten, että määräyksiä, jotka koskevat osapuolten velvoitteiden täytäntöönpanoa toisella velvoitekaudella, muutetaan ja täsmennetään. (4) Euroopan unionin, sen jäsenvaltioiden ja Islannin tavoitteet on lueteltu Dohan muutoksen alaviitteessä, jossa todetaan, että kyseiset tavoitteet perustuvat yhteisymmärrykseen siitä, että nämä velvoitteet täytetään yhteisesti Kioton pöytäkirjan 4 artiklan mukaisesti.[10] Dohan muutoksen[11] hyväksymisen yhteydessä unioni, sen jäsenvaltiot ja Islanti antoivat lisäksi yhteisen lausuman aikomuksestaan täyttää velvoitteensa toisella velvoitekaudella yhteisesti. Lausumasta sovittiin EU:n jäsenvaltioiden ministerien erillisessä kokouksessa Dohassa, ja neuvosto vahvisti sen 17 päivänä joulukuuta 2012[12]. (5) Samassa lausumassa unioni, sen jäsenvaltiot ja Islanti myös totesivat, että kuten Kioton pöytäkirjan 4 artiklan 1 kohdassa todetaan, osapuolet voivat täyttää pöytäkirjan 3 artiklaan perustuvat velvoitteensa yhteisesti ja että pöytäkirjan 3 artiklan 7 b kohtaa sovelletaan Euroopan unionin, sen jäsenvaltioiden, Kroatian ja Islannin välisen velvoitteiden yhteistä täyttämistä koskevan sopimuksen nojalla yhteiseen sallittuun päästömäärään eikä jäsenvaltioihin, Kroatiaan tai Islantiin erikseen. (6) Neuvosto piti 15 päivänä joulukuuta 2009 pitämässään istunnossa myönteisenä Islannin pyyntöä velvoitteidensa täyttämisestä toisella velvoitekaudella yhteisesti Euroopan unionin ja sen jäsenvaltioiden kanssa ja pyysi komissiota antamaan suosituksen tarvittavien neuvottelujen aloittamisesta Islannin kanssa sopimuksesta, joka on linjassa unionin ilmasto- ja energiapaketissa[13] vahvistettujen periaatteiden ja perusteiden kanssa. (7) Pöytäkirjan 4 artiklan 1 kohdassa edellytetään osapuolten, jotka ovat sopineet 3 artiklaan perustuvien velvoitteiden yhteisestä täyttämisestä, määrittävän kullekin tällaisen sopimuksen osapuolelle sallittu päästötaso kyseisessä sopimuksessa. Pöytäkirjan 4 artiklan 2 kohdan mukaan velvoitteiden yhteistä täyttämistä koskevan sopimuksen osapuolet ilmoittavat pöytäkirjan sihteeristölle sopimuksensa ehdoista pöytäkirjan ratifioimis- tai hyväksymiskirjojensa tallettamispäivänä. (8) Joulukuun 17 päivänä 2013 neuvosto antoi komissiolle valtuudet aloittaa neuvottelut Euroopan unionin, sen jäsenvaltioiden ja Islannin välisestä sopimuksesta. (9) Sopimuksen ehdot, jotka koskevat Euroopan unionin, sen jäsenvaltioiden ja Islannin velvoitteiden yhteistä täyttämistä Kioton 3 artiklan mukaisesti, määritetään liitteessä neuvoston päätökseen, joka koskee Dohan muutoksen tekemistä Euroopan unionin puolesta ilmastonmuutosta koskevan Yhdistyneiden kansakuntien puitesopimuksen Kioton pöytäkirjaan sekä siihen perustuvien velvoitteiden täyttämistä yhteisesti.[14] Nämä samat ehdot ovat myös Islannin kanssa tehdyn sopimuksen liitteessä. (10) Sen varmistamiseksi, että velvoitteiden yhteiseen täyttämiseen liittyvät Islannin velvoitteet vahvistetaan, velvoitteita sovelletaan syrjimättömästi ja Islantia ja jäsenvaltioita kohdellaan samalla lailla, Islannin päästötaso on määritetty tavalla, joka vastaa sekä Kioton pöytäkirjan liitteen B kolmannessa sarakkeessa esitettyä määrällistä päästövähennystavoitetta (sellaisena kuin pöytäkirja on muutettuna Dohan muutoksella) sekä EU:n lainsäädäntöä, mukaan lukien vuoden 2009 ilmasto- ja energiapaketti, sekä periaatteita ja perusteita, joille kyseisen lainsäädännön tavoitteet perustuvat. (11) Sopimus olisi allekirjoitettava Euroopan unionin puolesta sillä varauksella, että sen tekeminen saatetaan päätökseen myöhemmin, ON HYVÄKSYNYT TÄMÄN PÄÄTÖKSEN: 1 artikla Hyväksytään se, että allekirjoitetaan Euroopan unionin puolesta Euroopan unionin ja sen jäsenvaltioiden sekä Islannin välinen sopimus Islannin osallistumisesta Euroopan unionin, sen jäsenvaltioiden ja Islannin velvoitteiden yhteiseen täyttämiseen ilmastonmuutosta koskevan Yhdistyneiden kansakuntien puitesopimuksen Kioton pöytäkirjan toisen velvoitekauden aikana sillä varauksella, että sopimuksen tekeminen saatetaan päätökseen. Allekirjoitettavan sopimuksen teksti on tämän päätöksen liitteenä. 2 artikla Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionin puolesta. Neuvoston pääsihteeristö laatii valtakirjan, jossa komission nimeämä henkilö (nimeämät henkilöt) valtuutetaan allekirjoittamaan sopimus sillä varauksella, että sopimuksen tekeminen saatetaan päätökseen. 3 artikla Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Tehty Brysselissä Neuvoston puolesta Puheenjohtaja [1] Päätös 1/CMP.8, hyväksytty Kioton pöytäkirjan osapuolten kokouksena toimineessa osapuolten konferenssissa, ks. asiakirja FCCC/KP/CMP/2012/13/add.1. [2] Neuvoston päätös 2002/358/EY, tehty 25 päivänä huhtikuuta 2002, ilmastonmuutosta koskevan Yhdistyneiden Kansakuntien puitesopimuksen Kioton pöytäkirjan hyväksymisestä Euroopan yhteisön puolesta sekä sen velvoitteiden täyttämisestä yhteisesti, EYVL L 130, 15.5.2002, s. 1. [3] Katso alaviitteet 4, 6 ja 8, jotka on liitetty unionille, jäsenvaltioille, Kroatialle ja Islannille asetettuihin päästöjen määrällisiin rajoitus- tai vähennysvelvoitteisiin liitteen B kolmannessa sarakkeessa (Dohan muutoksen 1 artikla), jossa todetaan, että nämä velvoitteet "perustuvat sopimukseen siitä, että ne täytetään yhteisesti". [4] Lausuma on otettu kokonaisuudessaan huomioon Kioton pöytäkirjan osapuolten kokouksena toimineen osapuolten konferenssin kahdeksannen istunnon raportissa (kohta 45). Kahdeksas istunto pidettiin Dohassa 26.11.−8.12.2012, FCCC/KP/CMP/2012/13. [5] KOM(2013)768, 6. marraskuuta 2013. [6] Neuvoston päätelmät, annettu 15 päivänä joulukuuta 2009, EU:n ja Islannin välisestä yhteisestä täytäntöönpanosopimuksesta tulevaa kansainvälistä ilmastosopimusta varten. [7] Euroopan parlamentin ja neuvoston direktiivi 2003/87/EY, annettu 13 päivänä lokakuuta 2003, kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta. [8] Euroopan parlamentin ja neuvoston asetus (EU) N:o 525/2013, annettu 21 päivänä toukokuuta 2013, järjestelmästä kasvihuonekaasupäästöjen seuraamiseksi ja niistä raportoimiseksi sekä muista ilmastonmuutosta koskevista tiedoista raportoimiseksi kansallisella ja unionin tasolla sekä päätöksen N:o 280/2004/EY kumoamisesta. [9] Neuvoston päätös 2002/358/EY, tehty 25 päivänä huhtikuuta 2002, ilmastonmuutosta koskevan Yhdistyneiden kansakuntien puitesopimuksen Kioton pöytäkirjan hyväksymisestä Euroopan yhteisön puolesta sekä sen velvoitteiden täyttämisestä yhteisesti, EYVL L 130, 15.5.2002, s. 1. [10] Pöytäkirjan, sellaisena kuin se on muutettuna Dohan muutoksella, liitteessä B oleva alaviite 4. [11] Otettu huomioon Kioton pöytäkirjan osapuolten kokouksena toimineen, Dohassa 26.11.−8.12.2012 pidetyn osapuolten konferenssin kahdeksannen istunnon raportissa (Part One: Proceedings, Document FCCC/KP/CMP/2012/13, paragraph 45). [12] 17 päivänä joulukuuta 2012 pidetyssä neuvostossa vahvistettiin Euroopan unionin ja sen jäsenvaltioiden yhdessä Kroatian ja Islannin kanssa Dohan ilmastokokouksessa esittämä lausuma. [13] Neuvoston päätelmät, annettu 15 päivänä joulukuuta 2009, EU:n ja Islannin välisestä yhteisestä täytäntöönpanosopimuksesta tulevaa kansainvälistä ilmastosopimusta varten. [14] [complete reference]. Sopimus Islannin osallistumisesta Euroopan unionin, sen jäsenvaltioiden ja Islannin velvoitteiden täyttämiseen yhteisesti Kioton pöytäkirjan mukaisella toisella velvoitekaudella Euroopan unioni, Belgian kuningaskunta, Bulgarian tasavalta, Kroatian tasavalta, Tšekin tasavalta, Tanskan kuningaskunta, Saksan liittotasavalta, Viron tasavalta, Irlanti, Helleenien tasavalta, Espanjan kuningaskunta, Ranskan tasavalta, Italian tasavalta, Kyproksen tasavalta, Latvian tasavalta, Liettuan tasavalta, Luxemburgin suurherttuakunta, Unkarin tasavalta, Malta, Alankomaiden kuningaskunta, Itävallan tasavalta, Puolan tasavalta, Portugalin tasavalta, Romania, Slovenian tasavalta, Slovakian tasavalta, Suomen tasavalta, Ruotsin kuningaskunta sekä Ison-Britannian ja Pohjois-Irlannin yhdistynyt kuningaskunta, jäljempänä 'osapuolet', palauttavat mieleen seuraavaa: Dohassa 8 päivänä joulukuuta 2012 annetussa yhteisessä lausumassa todetaan, että Euroopan unionin, sen jäsenvaltioiden, Kroatian ja Islannin päästöjen määrälliset rajoitus- ja vähennysvelvoitteet Kioton pöytäkirjan mukaisella toisella velvoitekaudella perustuvat yhteisymmärrykseen siitä, että ne täytetään yhteisesti Kioton pöytäkirjan 4 artiklan mukaisesti; Kioton pöytäkirjan 3 artiklan 7 b kohtaa sovelletaan Euroopan unionin, sen jäsenvaltioiden, Kroatian ja Islannin välisen velvoitteiden yhteistä täyttämistä koskevan sopimuksen nojalla yhteiseen sallittuun päästömäärään eikä jäsenvaltioihin, Kroatiaan tai Islantiin erikseen; Kyseisessä yhteisessä lausumassa Euroopan unioni, sen jäsenvaltiot ja Islanti totesivat, että ne tallettavat hyväksymiskirjansa samanaikaisesti, kuten tehtiin Kioton pöytäkirjankin tapauksessa, jotta voidaan varmistaa sen samanaikainen voimaantulo Euroopan unionissa, sen 27 jäsenvaltiossa, Kroatiassa ja Islannissa; Islanti osallistuu Euroopan unionin ilmastonmuutoskomiteaan, joka on perustettu asetuksen (EU) N:o 525/2013 26 artiklalla, sekä ilmastonmuutoskomitean yhteydessä toimivaan työryhmään I; ovat päättäneet tehdä seuraavan sopimuksen: 1 artikla (sopimuksen tavoite) Tämän sopimuksen tavoitteena on vahvistaa ehdot, jotka määrittelevät Islannin osallistumista Euroopan unionin, sen jäsenvaltioiden ja Islannin velvoitteiden yhteiseen täyttämiseen Kioton pöytäkirjan toisella velvoitekaudella, sekä mahdollistaa tämän osallistumisen tehokas täytäntöönpano, mukaan lukien Islannin osallistuminen unionin raportointivelvoitteiden täyttämiseen Kioton pöytäkirjan toisen velvoitekauden osalta. 2 artikla (määritelmät) Tässä sopimuksessa tarkoitetaan a) 'Kioton pöytäkirjalla' ilmastonmuutosta koskevan Yhdistyneiden kansakuntien puitesopimuksen (UNFCCC) Kioton pöytäkirjaa, sellaisena kuin se on muutettuna kyseiseen pöytäkirjaan tehdyllä Dohan muutoksella, josta sovittiin 8 päivänä joulukuuta 2012 Dohassa; b) ''Dohan muutoksella' Yhdistyneiden kansakuntien puitesopimuksen (UNFCCC) Kioton pöytäkirjaan tehtyä Dohan muutosta, josta sovittiin 8 päivänä joulukuuta 2012 Dohassa ja jolla vahvistetaan Kioton pöytäkirjan toinen velvoitekausi 1 päivästä 2013 31 päivään joulukuuta 2020; c) 'velvoitteiden yhteistä täyttämistä koskevan sopimuksen ehdoilla' tämän sopimuksen liitteessä 2 esitettyjä ehtoja; d) 'päästökauppadirektiivillä' kasvihuonekaasujen päästöoikeuksien kaupan järjestelmän toteuttamisesta yhteisössä annettua Euroopan parlamentin ja neuvoston direktiiviä 2003/87/EY, sellaisena kuin se on muutettuna. 3 artikla (velvoitteiden yhteiden täyttäminen) 1) Osapuolet sopivat täyttävänsä Kioton pöytäkirjan liitteessä B olevan taulukon kolmannessa sarakkeessa mainitut päästöjen määrälliset rajoittamis- ja vähentämisvelvoitteensa toista velvoitekautta varten yhteisesti velvoitteiden yhteistä täyttämistä koskevien ehtojen mukaisesti. 2) Tätä varten Islannin on toteutettava kaikki tarvittavat toimenpiteet sen varmistamiseksi, että sen Kioton pöytäkirjan liitteessä A mainittujen päästökauppadirektiivin soveltamisalan ulkopuolelle jäävistä lähteistä peräisin olevien ihmisen toiminnan aiheuttamien kasvihuonekaasupäästöjen ja nieluista aiheutuvien poistumien yhteenlaskettu määrä ilmaistuna vastaavana hiilidioksidimääränä ei ylitä yhteistä sallittua päästömäärää, joka esitetään niiden velvoitteiden yhteistä täyttämistä koskevan sopimuksen ehdoissa. 3) Rajoittamatta tämän sopimuksen 8 artiklan soveltamista, Islannin on toisen velvoitekauden lopussa ja päätöksen 1/CMP.8 sekä muiden ilmastonmuutoksta koskevan puitesopimuksen tai Kioton pöytäkirjan elinten asiaan liittyvien päätösten sekä velvoitteiden yhteistä täyttämistä koskevien ehtojen mukaisesti poistettava kansallisesta rekisteristään päästömääräyksiköitä (AAU), sertifioituja päästövähennyksiä (CER), päästövähennysyksiköitä (ERU), poistoyksiköitä (RMU), väliaikaisia sertifioituja päästövähennyksiä (tCER) tai pitkäaikaisia sertifioituja päästövähennyksiä (lCER) määrä, joka vastaa kasvihuonekaasupäästöjä, jotka ovat peräisin niiden sallittujen päästömäärien kattamista lähteistä ja nielujen aikaansaamista poistumista. 4 artikla (asiaa koskevan Euroopan unionin lainsäädännön soveltaminen) 1) Liitteessä 1 luetellut säädökset ovat Islantia sitovia ja niitä on sovellettava Islannissa. Kun liitteeseen 1 sisältyvät säädökset sisältävät viitteitä Euroopan unionin jäsenvaltioihin, viittausten katsotaan tätä sopimusta sovellettaessa koskevan myös Islantia. 2) Liitettä 1 voidaan muuttaa tämän sopimuksen 6 artiklalla perustetun velvoitteiden yhteistä täyttämistä käsittelevän komitean päätöksellä. 3) Velvoitteiden yhteistä täyttämistä käsittelevä komitea voi päättää uusista teknisistä yksityiskohdista, jotka koskevat liitteessä I lueteltujen säädösten soveltamista Islantiin. 4) Mikäli liitteeseen I tehdään muutoksia, jotka edellyttävät muutoksia Islannin primaarilainsäädäntöön, kyseisten muutosten voimaantulossa on otettava huomioon aika, joka tarvitaan muutosten vahvistamiseen Islannissa, sekä tarve varmistaa, että noudatetaan Kioton pöytäkirjan ja päätösten vaatimuksia. 5) On erityisen tärkeää, että komissio noudattaa tavanomaista käytäntöään ja kuulee asiantuntijoita, myös Islannin asiantuntijoita, ennen kuin se hyväksyy delegoituja säädöksiä, jotka lisätään tai joita ei lisätä liitteeseen I. 5 artikla (raportointi) 1) Islannin on viimeistään 15 päivänä huhtikuuta 2015 toimitettava puitesopimuksen sihteeristölle kertomus, jolla helpotetaan sen sallittun päästömäärän laskemista, tämän sopimuksen, Kioton pöytäkirjan vaatimusten, Dohan muutoksen ja sen nojalla hyväksyttyjen päätösten mukaisesti. 2) Euroopan unionin on laadittava kertomus, jolla helpotetaan unionin sallitun päästömäärän laskemista, ja kertomus, jolla helpotetaan unionin, sen jäsenvaltioiden ja Islannin yhteisen sallitun päästömäärän laskemista, tämän sopimuksen, Kioton pöytäkirjan vaatimusten, Dohan muutoksen ja sen perusteella hyväksyttyjen päätösten mukaisesti. Unionin on toimitettava tämä kertomus puitesopimuksen sihteeristölle 15 päivään huhtikuuta 2015 mennessä. 6 artikla (velvoitteiden yhteistä täyttämistä käsittelevä komitea) 1) Perustetaan velvoitteiden yhteistä täyttämistä käsittelevä komitea, joka koostuu osapuolten edustajista. 2) Velvoitteiden yhteistä täyttämistä käsittelevän komitean on varmistettava tämän sopimuksen tehokas täytäntöönpano ja toiminta. Tätä varten sen on tehtävä tämän sopimuksen 4 artiklassa tarkoitetut päätökset ja vaihdettava näkemyksiä ja tietoja velvoitteiden yhteistä täyttämistä koskevien ehtojen täytäntöönpanosta. Velvoitteiden yhteistä täyttämistä käsittelevän komitean on tehtävä päätöksensä yksimielisesti. 3) Velvoitteiden yhteistä täyttämistä käsittelevä komitea kokoontuu, kun yksi tai useampi osapuoli esitettää Euroopan unionille tätä koskevan pyynnön, tai Euroopan unionin aloitteesta. 4) Euroopan unionia ja sen jäsenvaltioita edustavat velvoitteiden yhteistä täyttämistä käsittelevän komitean jäsenet ovat alustavasti komission ja jäsenvaltioiden edustajia, jotka osallistuvat myös asetuksen 525/2013[1] 26 artiklan mukaisesti perustettuun Euroopan unionin ilmastonmuutoskomiteaan. Islannin edustajan nimittää sen ympäristö- ja luonnonvaraministeriö. Velvoitteiden yhteistä täyttämistä käsittelevän komitean kokoukset järjestetään mahdollisuuksien mukaan ilmastonmuutoskomitean kokousten yhteydessä. 5) Velvoitteiden yhteistä täyttämistä käsittelevä komitea vahvistaa työjärjestyksensä yksimielisesti. 7 artikla (ei varaumia) Tähän sopimukseen ei voida tehdä varaumia. 8 artikla (kesto ja määräysten noudattaminen) 1) Tämä sopimus on voimassa Kioton pöytäkirjan toisen velvoitekauden mukaisten velvoitteiden täyttämiseksi myönnetyn lisäajan päättymiseen saakka tai siihen saakka, kun on ratkaistu osapuolten osalta Kioton pöytäkirjan mukaiset, kyseiseen velvoitekauteen tai velvoitteiden yhteiseen täyttämiseen liittyvät mahdolliset täytäntöönpanokysymykset, sen mukaan, kumpi ajankohta on myöhäisempi. Sopimusta ei voida irtisanoa aikaisemmin. 2) Islannin on ilmoitettava velvoitteiden yhteistä täyttämistä käsittelevälle komitealle kaikista tapauksista, joissa tämän sopimuksen määräyksiä ei sovelleta tai niiden soveltamatta jättäminen on todennäköistä. Kaikki määräysten noudattamatta jättäminen on perusteltava komitean jäsenten riittäväksi katsomalla tavalla 30 päivän kuluessa ilmoittamisesta. Muutoin tämän sopimuksen määräysten noudattamatta jättäminen katsotaan tämän sopimuksen rikkomiseksi. 3) Mikäli tätä sopimusta rikotaan tai Islanti vastustaa sen liitteen I muuttamista 4 artiklan 2 kohdan mukaisesti, Islannin on vastattava Kioton pöytäkirjan kattamista lähteistä olevien, ihmisen toiminnan aiheuttamien kasvihuonekaasupäästöjen ja nieluista aiheutuvien poistojen yhteenlasketusta määrästä Islannissa toisella velvoitekaudella, mukaan lukien Euroopan unionin kasvihuonekaasujen päästöoikeuksien kaupan järjestelmän soveltamisalaan kuuluvat lähteet, Kioton pöytäkirjan liitteessä B olevan taulukon kolmannessa sarakkeessa mainittujen, päästöjen määrällisten rajoittamis- ja vähentämisvelvoitteidensa mukaisesti ja poistettava toisen velvoitekauden lopussa kansallisesta rekisteristään päästöjään vastaava määrä päästömääräyksiköitä (AAU), sertifioituja päästövähennyksiä (CER), päästövähennysyksiköitä (ERU), poistoyksiköitä (RMU), väliaikaisia sertifioituja päästövähennyksiä (tCER) tai pitkäaikaisia sertifioituja päästövähennyksiä (lCER). 9 artikla (tallettaja) Tämän sopimuksen alkuperäiskappale, joka on yhtä todistusvoimainen kaikilla Euroopan unionin virallisilla kielillä sekä islannin kielellä, talletetaan Euroopan unionin neuvoston pääsihteerin huostaan. 10 artikla (ratifioimiskirjojen tallettaminen) 1) Sopimuspuolet ratifioivat tämän sopimuksen kansallisten vaatimustensa mukaisesti. Kunkin osapuolen on talletettava ratifioimiskirjansa Euroopan unionin neuvoston pääsihteeristön huostaan joko ennen, kun se tallettaa Dohan muutoksen hyväksymiskirjansa Yhdistyneen kansakunnan pääsihteerin huostaan, tai tämän kanssa samanaikaisesti. 2) Islannin on talletettava Dohan muutosta koskeva hyväksymiskirjansa Yhdistyneen kansakunnan pääsihteerin huostaan Kioton pöytäkirjan 20 artiklan 4 kohdan ja 21 artiklan 7 kohdan mukaisesti viimeistään sinä päivänä, jona Euroopan unioni tai sen jäsenvaltiot tallettavat viimeisen hyväksymiskirjansa. 3) Tallettaessaan Dohan muutosta koskevan hyväksymiskirjansa Islannin on myös ilmoitettava velvoitteiden yhteisen täyttämisen ehdot omasta puolestaan Yhdistyneiden kansakuntien ilmastonmuutosta koskevan puitesopimuksen sihteeristölle Kioton pöytäkirjan 4 artiklan 2 kohdan mukaisesti. 11 artikla (voimaantulo) Tämä sopimus tulee voimaan [yhdeksäntenäkymmenentenä] päivänä siitä päivästä, jona kaikki osapuolet ovat tallettaneet ratifioimiskirjansa. Tehty …, Liite 1 (4 artiklassa tarkoitettu luettelo) 1. Euroopan parlamentin ja neuvoston asetus (EU) N:o 525/2013, annettu 21 päivänä toukokuuta 2013, järjestelmästä kasvihuonekaasupäästöjen seuraamiseksi ja niistä raportoimiseksi sekä muista ilmastonmuutosta koskevista tiedoista raportoimiseksi kansallisella ja unionin tasolla sekä päätöksen N:o 280/2004/EY kumoamisesta (asetus 525/2013), lukuun ottamatta sen 4 artiklan 7 kohdan f alakohtaa, 15–20 kohtaa ja 22 kohtaa. 21 artiklaa sovelletaan tapauksen mukaan. 2. Asetukseen 525/2013 perustuvat voimassa olevat ja tulevat delegoidut säädökset ja täytäntöönpanosäädökset. Liite 2 (velvoitteiden yhteistä täyttämistä koskevat ehdot, jotka on liitetty ratifiointipäätökseen, jolla tehdään Dohan muutos Euroopan unionin puolesta – mukaan lukien Islannin päästöjen määrä / sallittu päästömäärä (tCO2eq) ennen Kioton pöytäkirjan 3 artiklan 7 a kohdan soveltamista) [1] Euroopan parlamentin ja neuvoston asetus (EU) N:o 525/2013, annettu 21 päivänä toukokuuta 2013, järjestelmästä kasvihuonekaasupäästöjen seuraamiseksi ja niistä raportoimiseksi sekä muista ilmastonmuutosta koskevista tiedoista raportoimiseksi kansallisella ja unionin tasolla sekä päätöksen N:o 280/2004/EY kumoamisesta